**УТВЪРДИЛ,**

**ПРЕДСЕДАТЕЛ НА УС НА ДФ”ЗЕМЕДЕЛИЕ”**

**МИНИСТЪР НА ЗЕМЕДЕЛИЕТО: (П)**

**(Д-Р ИВАН ИВАНОВ)**

***(Дата на утвърждаване: 13.04.2022 г.)***

**У К А З А Н И Я**

**ЗА ПРИЛАГАНЕ НА ПОМОЩ DE MINIMIS**

**СЪГЛАСНО РЕГЛАМЕНТ (ЕС) 1407/2013 ОТ 17 ДЕКЕМВРИ 2013 Г. НА КЛАНИЦИ ЗА ОРГАНИЗИРАНЕ ИЗКУПУВАНЕТО НА ДРЕБНИ ПРЕЖИВНИ ЖИВОТНИ ЗА КОМПЕНСИРАНЕ НА ЧАСТ ОТ РАЗХОДИТЕ, СВЪРЗАНИ С ТРАНСПОРТ, ЛОГИСТИКА И ПОСЛЕДВАЩА РЕАЛИЗАЦИЯ НА ДОБИТО ОТ ТЯХ МЕСО**

**І. ОБЩИ ПОЛОЖЕНИЯ**

**1. Правно основание:**

**1.1.** Регламент (ЕС) № 1407/2013 г. на Комисията, относно прилагането на членове 107 и 108 от Договора за функционирането на Европейския съюз към помощта *de minimis,* изменен с Регламент (ЕС) № 2020/972;

**1.2.** Чл. 12, ал. 1, т. 2 и ал.2 , т. 1,, буква “а” от Закона за подпомагане на земеделските производители (ЗПЗП).

**1.3.** Решение на Управителния съвет на ДФ ”Земеделие”, Протокол № 190 от 01.04.2022 г.

**2. Цел на помощта**компенсиране на част от разходите за транспорт, логистика и реализация на месо от дребни преживни животни (ДПЖ) през 2021 г.

**3.** Помощта се предоставя с цел създаване на възможност за непрекъснатост на процеса по изкупуване и доставка на необходимите количества суровини под формата на компенсиране на част от разходите за транспорт, логистика и реализация на месо от ДПЖ в търговската мрежа.

**4. Ползватели**

**4.1.** На подпомагане подлежат **кланици**, фигуриращи в националния електронен регистър на БАБХ за предприятия с одобрение за търговия с храни от животински произход със страните членки, отговарящи на Приложение III на Регламент (EО) № 853/2004 на Европейския Парламент и на Съвета от 29 април 2004 година относно определяне на специфични хигиенни правила за храните от животински произход, с категория свързана дейност код „SH” (клане), които отговарят на следните условия:

- да попадат в категорията „малки и средни предприятия” или в категорията „големи предприятия” по смисъла на Регламент (ЕС) № 651/2014 на Комисията от 17 юни 2014 година за обявяване на някои категории помощи за съвместими с вътрешния пазар в приложение на членове 107 и 108 от Договора;

- да нямат изискуеми задължения към Държавен фонд „Земеделие” (ДФЗ);

- да нямат изискуеми публични задължения към държавния бюджет;

- да не са в процедура по обявяване в несъстоятелност или да са обявени в несъстоятелност;

- да не са в производство по ликвидация.

**4.2.** Бенефициери по помощта de minimis са кланици, фигуриращи в регистър на БАБХ, съгласно т. 4.1. от настоящите указания. Проверката се извършва на официалната интернет страница на БАБХ.

**4.3.** Подпомагането се изплаща на бенефициери по т. 4.1., при спазване изискването, агнетата и/или яретата да са закупени от животновъдни обекти на земеделски стопани, които имат установен брой животни след извършени проверки, съгласно чл. 37 от ЗПЗП за Кампания 2021 по поне една от схемите за обвързано подпомагане:

- Преходна национална помощ за овце-майки и/или кози-майки, необвързана с производство (ПНДЖ3);

- Схема за обвързано подпомагане за овце-майки и/или кози-майки в планински райони;

- Схема за обвързано подпомагане за овце-майки и/или кози-майки под селекционен контрол.

Максималният брой на агнетата и/или яретата, за които бенефициерите по т.4.1. могат да получат подпомагане е равен на броя на овцете-майки и/или козите-майки на съответните земеделски стопани, към дата 02.02.2022 г. в системата на БАБХ ВетИС, умножен **с коефициент 1.8.**

**5. Максимален интензитет на помощта и допустими разходи:**

**5.1.** Бюджетът на помощта за 2022 г. е **1 000 000** **лв., до изчерпване на ресурса.**

**5.2.** Всяко от предприятията по т. 4.1., Раздел І от настоящите указания, отговарящо на условията по помощта получава финансова подкрепа в размер на левовата равностойност **до 200 000 евро (391 166 лв.)** спазвайки относимите изисквания на Регламент (ЕС) № 1407/2013 г. на Комисията, относно прилагането на членове 107 и 108 от Договора за функционирането на Европейския съюз към помощта *de minimis.*

**5.3.** Общият размер на предоставените на **едно и също предприятие** помощи *de minimis* не може да надхвърля левовата равностойност на **200 000 евро** **( 391 166 лв**.) за период **от три дан**ъ**чни години** (2020 г. – 2022 г.). Максималният размер на помощта *de minimis* **за едно и също предприятие** (в т.ч. при наличие на обстоятелства по преобразуване: сливане/придобиване/разделяне (когато преобразуването е извършено след 01.01.2014 г.), **не може да** **надхвърля левовата равност**ойност на **200 000 евро (391 166 лв.)** за период **от три последователни данъчни години** (2020 г. – 2022 г.).

**6. Размер на помощта:**

**6.1.** Размерът на подпомагането на кланиците се формира на база брой закупени от земеделските стопани агнета и/или ярета, **при единична ставка от 10 лв. за** **закупено и заклано 1 дребно преживно животно - агне и/или яре.**

**6.2.** За да бъдат подпомогнати, е необходимо изкупната цена на дребно преживно животно да е **не по-ниска от 7.50 лв./кг живо тегло без ДДС.**

**7. Недопустими разходи за подпомагане**

**7.1.** Разходи за постъпили в кланица живи животни преди **22 март 2022 г.**

**7.2.** Разходи за изкупен брой агнета и/или ярета от земеделски стопани, които не отговарят на изискването по т. 4.3.

**8. Специфични изисквания:**

**8.1.** Под понятието **„едно и също предприятие”** по т. 5.3. от Раздел І на настоящите указания означава всички предприятия, които поддържат помежду си поне един вид от следните взаимоотношения, съгласно чл. 2 на Регламент (ЕС) № 1407/2013:

**а)** дадено предприятие притежава мнозинството от гласовете на акционерите или съдружниците в друго предприятие;

**б)** дадено предприятие има право да назначава или отстранява мнозинството от членовете на административния, управителния или надзорния орган на друго предприятие;

**в)** дадено предприятие има право да упражнява доминиращо влияние спрямо друго предприятие по силата на договор, сключен с това предприятие, или на разпоредба в неговия устав или учредителен акт;

**г)** дадено предприятие, което е акционер или съдружник в друго предприятие, контролира самостоятелно, по силата на споразумение с останалите акционери или съдружници в това предприятие, мнозинството от правата на глас на акционерите или съдружниците в това предприятие;

**д)** предприятия, поддържащи едно от взаимоотношенията, посочени в букви а) – г), посредством едно или няколко други предприятия, също се разглеждат като едно и също предприятие.

**8.2.** При наличие на преобразуване, съгласно чл. 3, параграф 8 и 9 от Регламент (ЕС) 1407/2013:

**а)** в случай на сливания или придобивания всички предходни помощи *de minimis*, предоставяни на някое от сливащите се предприятия, се вземат под внимание при определяне на това дали дадена нова помощ *de minimis*, отпусната на новото предприятие или на придобиващото предприятие, не води до превишаване на тавана или националния лимит. Помощта *de minimis*, предоставена законно преди сливането или придобиването, остава правомерна.

**б)** ако дадено предприятие се разделя на две или повече отделни предприятия, помощта *de minimis*, отпусната преди разделянето, се предоставя на предприятието, което се е възползвало от нея, като по принцип това е предприятието, поемащо дейностите, за които е била използвана помощта *de minimis*. Ако такова предоставяне не е възможно, минималната помощ се разпределя пропорционално на базата на счетоводната стойност на собствения капитал на новите предприятия към действителната дата на разделянето.

**ІІ . РЕД И ДОКУМЕНТИ ПРИ КАНДИДАТСТВАНЕ**

**1.** Лицата по т. 4.1. от Раздел I на настоящите указания кандидатстват в Областните дирекции (ОД) на ДФ ”Земеделие”, отдел „Прилагане на схеми и мерки за подпомагане” (ПСМП) по седалището на юридическото лице. Кандидатства се лично или чрез упълномощено лице, след представяне на нотариално заверено пълномощно по образец, изготвен от ДФЗ.

В заявлението се декларира:

✓ IBAN сметка и BIC код на обслужващата банка;

✓ обстоятелството, че не са в процедура по обявяване в несъстоятелност или да са обявени в несъстоятелност;

✓ обстоятелството, че не са в производство по ликвидация;

✓ размер на получената помощ de minimis **по Регламент (ЕС) № 1407/2013 г.** през двете предходни бюджетни години и през текущата година;

✓ размер на получената помощ de minimis **по други регламенти за помощ de minimis**, през двете предходни бюджетни години и през текущата година.

**2.** Съпътстващи документи към заявлението за подпомагане:

**2.1.** Решение на компетентния орган на управление на юридическото лице за кандидатстване по индивидуалната помощ ;

**2.2.** Удостоверение за актуална банкова сметка, по която ще бъде преведена сумата.

**2.3.** Документи, доказващи изкупуване на агнета/ярета:

а/ заверено копие на фактури, издадени от земеделси стопани (ЗС) или приемо-предавателни протоколи с реквизитите на чл. 6, ал. 1 от Закона за счетоводството;

б/документ за извършено плащане (платежни нареждания по банков път, касов бон или приходен ордер от ЗС за плащане в брой от кланицата) с посочена дата на плащането.

В представените разходооправдателни документи задължително да има информация за брой изкупени агнета/ярета и единична цена на кг/живо тегло.

**Признават се документи по т. 2.3, б. „а“ и „б“ от настоящия Раздел, за покупко-продажба на живи животни, издадени с дата от 22 март 2022 година до 20 май 2022 г. (включително).**

**2.4**. Ветеринарно-медицинско свидетелство (ВМС) за придвижване/ транспортиране на животните от животновъдния обект до съответната кланица, генерирано и разпечатано от Интегрираната информационна система на БАБХ – ВетИС, в което фигурират номер на животновъден обект, брой животни, идентифицирани с ушни марки, здравен статус на животните, номер на кланицата, към която са насочени и дата на издаване.

**2.5.** Документи, издадени служебно в резултат на извършени проверки от отдели ПСМП.

а) извлечение от регистър „Лоши вземания“ в Интегрираната система за администриране и контрол (ИСАК), удостоверяващо дали бенефициера има изискуеми задължения към Фонда.

б) извлечение от регистър на БАБХ за предприятия с одобрение за търговия с храни от животински произход със страните членки, отговарящи на Приложение III на Регламент (ЕО) №853/2004, с категория свързана дейност код „SH”.

в) разпечатка от интегрираната информационна система на БАБХ – ВетИС:

- за приключване движението на животните на основание документа по т. 2.4. от настоящия Раздел.

- за отразяване на изкупените агнета/ярета като заклани.

г) разпечатка от проверка за открито производство за обявяване в несъстоятелност или обявени в несъстоятелност.

д) разпечатка от проверка за производство по ликвидация.

е) разпечатка от проверка за наличие или липса на публични задължения към държавния бюджет, от официалната интернет страница на НАП. Проверката се извършва служебно към момента на кандидатстване. В случай на наличие на задължения, ОД на ДФ „Земеделие“ изпраща уведомително писмо, като се дава срок от 10 дни от датата на получаване на писмото от страна на бенефициера да се погасят задълженията. При неизпълнение, заявлението се отхвърля и бенефициера не подлежи на подпомагане.

**3.** Областната дирекция оформя документите в съответствие с настоящите указания, приложените образци и процедура за прилагане на помощта.

**4.** ДФЗ взема решение за одобрение на заявлението или прави отказ.

**5.** Отдел „ПСМП”, нарежда сумата по посочената IBAN сметка на кланицата. Сумите се потвърждават от централно управление на ДФ „Земеделие”.

**6.** ДФЗ изпраща Уведомително писмо на кланицата за изплатения размер на помощта или направен отказ от изплащане.

**ІІІ. КОНТРОЛ**

**1.** Отдел „ПСМП” към ОД на ДФ”Земеделие” извършва документална проверка за верността на информацията, предоставена от кандидата за подпомагане, както и за спазването на изискванията за допустимост на заявлението.

**2.** Дирекция „КСП” извършва административна проверка.

**3.** ДФЗ контролира общата стойност на изплатените помощи да не надхвърля левовата равностойност **на 200 000 EUR на едно и също предприятие за три последователни бюджетни години.**

**ІV. СРОКОВЕ НА ПОМОЩТА**

**1.** Срок за подаване на заявленията: **от 18 април до 20 май 2022 г.**

**2.** Срок за **изплащане на помощта до 20 юни 2022 г.**

**V. ОТГОВОРНОСТИ**

**1.** При нецелево усвояване на предоставената държавна помощ по мярката, деклариране на неверни данни и представяне на неистински документи, бенефициерът възстановява получените средства, заедно със законната лихва от датата на получаването им.

**2.** Предоставените финансови средства по настоящата държавна помощ, имат характер на публично вземане. Принудително събиране на тези средства се осъществява от ДФ “Земеделие“ по реда на ЗПЗП, АПК и ДОПК.

**VІ. СПАЗВАНЕ НА ПРАВИЛАТА ЗА ДЪРЖАВНИ ПОМОЩИ**

**1.** Помощта, съгласно тази схема е вид държавна помощ, предоставена при условията на правото на Европейския съюз и националното законодателство.

**2.** Помощта предоставена под формата на безвъзмездни средства се счита за прозрачна помощ *de minimis*, съгласно чл.4 на Регламент (ЕС) №1407/2013.

**3.** Помощ de minimis може да се кумулира с други помощи de minimis до съответния таван определен в чл.3, параграф 2 от Регламент (ЕС) №1407/2013.

**4.** В съответствие с чл. 10 от Закона за държавните помощи, ДФ ”Земеделие” е администратор по помощта.

**ИЗПЪЛНИТЕЛЕН ДИРЕКТОР: (П)**

**НИКОЛАЙ КАВАРДЖИКЛИЕВ**